Covid-19: Hiér gaan Gautengers hul waarskynlik kan laat inent(Argieffoto: Ted S. Warren/AP) Van hospitale, klinieke en apteke tot betaalpunte van die Suid-Afrikaanse agentskap vir maatskaplike sekerheid (Sassa) en kerke sal ingespan word om die bevolking van Gauteng teen Covid-19 te laat inent. Dit luidens ’n voorlegging Vrydag deur die provinsiale departement van gesondheid in die Gautengse wetgewer. Dit word beoog om eersdaags alle openbare en private gesondheidsorgfasiliteite in dié provinsie as inentingspersele te gebruik om soveel moontlik gesondheidswerkers as deel van fase 1 van die regering se inentingsprogram teen Covid-19 in te ent. Gauteng het tans 402 klinieke en 33 hospitale in die openbare sektor en 165 private hospitale en klinieke beskikbaar wat as inentingspersele gedurende fase 1 kan dien. Gemeenskapsapteke, waaronder Clicks- en Dis-Chem-apteke sal na verwagting gedurende fase 2 en 3 ingespan word om inentings toe te dien. Dié inentings sal waarskynlik minder as R40 per dosis beloop. Fase 2 Luidens die voorlegging word gedurende fase 2 beoog om dié provinsie se noodsaaklike werkers met behulp van ’n uitreikprogram by hul werkplek teen Covid-19 in te ent. Sassa-betaalpunte, sale en kerke sal in inentingsentrums omskep word waar spesifiek diegene ouer as 60 jaar ingeënt sal kan word. Diegene bo die ouderdom van 18 met komorbiditeite sal na verwagting by die betrokke hospitaal of kliniek waar hulle tans hul medikasie ontvang, ingeënt word. Die entstof sal ook sommer toegedien word wanneer hulle hul medikasie by die hospitaal of kliniek gaan afhaal. Wat gevangenes betref, sal die Gautengse wetgewer gedurende fase 2 nou saam met korrektiewe dienste werk om te verseker dat gevangenes en korrektiewe beamptes die entstof ontvang. Die entstof sal waarskynlik by apteke in die provinsie se gevangenissentrums toegedien word. Fase 3 Almal bo die ouderdom van 18 wat nog nie tydens die eerste fases ingeënt is nie, sal gedurende fase 3 waarskynlik by kettingapteke soos Clicks en Dis-Chem asook ander onafhanklike apteke in die provinsie ingeënt word. Dit sal egter in mense se geografiese woongebiede moet geskied en die proses sal gelei word deur geokaarte. Daar is tans meer as 1 200 van dié sogenaamde gemeenskapsapteke in Gauteng. “Om die totale teikenbevolking teen die einde van 2021 te bereik, word ’n gemiddeld van 95 747 entstowwe per dag benodig as ons in ag neem dat twee dosisse per pasiënt nodig is en daar 21 werksdae per maand beskikbaar is, openbare vakansiedae uitgesluit,” lui die voorlegging.